馬甸尼

保羅馬甸尼係前意大利足球員，專打左後衛。

馬甸尼阿爸施薩馬甸尼曾經係AC米蘭球員，所以馬甸尼亦都係喺AC米蘭受訓。1985年佢第一次跟隨AC米蘭打意甲；1988年贏咗職業生涯第一個意大利甲組足球聯賽冠軍；又係1988年，佢第一次踢意大利足球代表隊。

馬甸尼成個球員生涯都係打AC米蘭，喺1990年代佢相當威水。嗰陣時佢唔但只成日贏意甲，重贏咗幾個歐洲聯賽冠軍盃冠軍。因為佢打後衛，每季入球都好少，大概兩、三球咁上下。多數評論都集中佢嘅防守功夫，話佢嘅防守以至佢嘅組織能力，喺意甲數一數二。1995年佢角逐咗世界足球先生，攞咗第二名，而嗰陣得主係非洲人韋亞。

喺國家隊佢贏過1994年FIFA世界盃亞軍。不過打咗國家隊咁多年，始終攞唔到冠軍，連歐洲國家盃都係。2000年喺荷蘭舉行嘅嗰屆佢搏盡老命打入咗決賽，但最後輸咗畀法國。喺2002年FIFA世界盃之後佢退出國家隊，但係成日都有人叫佢復出國際賽。

臨退休嗰幾年馬甸尼雖然冇以前咁好力，但仍然有獎攞。2007年佢贏咗歐聯冠軍。佢本來話打算喺呢一年退休，但應AC米蘭要求再打多兩年。到2009年佢終於宣告退役。

獎 
 意甲聯賽：1988年、1991年、1993年、1994年、1996年、1999年、2004年
 歐洲聯賽冠軍盃：1989年、1990年、1994年、2003年、2007年

意大利足球員
AC米蘭球員